钦定古今图书集成/理学汇编/文学典/第012卷 > 日知录 > 《文人求古之病》
## 钦定古今图书集成/理学汇编/文学典/第012卷 > 日知录 > 《文人求古之病》

《后周书柳虬传》：“时人论文体有今古之异，虬以为时
有今古，非文有今古。”此至当之论。夫今之不能为二
汉，犹二汉之不能为《尚书》《左氏》，乃剿取《史》《汉》中文法
以为古，甚者猎其一二字句，用之于文，殊为不称。
以今日之地为不古，而借古地名；以今日之官为不
古，而借古官名；舍今日恒用之字，而借古字之通用
者，皆文人所以自盖其俚浅也。

《唐书》：郑馀庆奏议类用古语，如“仰给县官马万蹄”，有
司不晓何等语，人訾其不适时。

宋陆务观《跋前汉通用古字韵》曰：“古人读书多，故作
文时偶用一二古字，初不以为工，亦自不知孰为古，
孰为今也。近时乃或抄掇《史》《汉》中字入文辞中，自谓工妙，不知有笑之者。偶见此书，为之太息，书以为后
生戒。”

元陶宗仪《辍耕录》曰：“凡书官御，俱当从实，如廉访使
总管之类。若改之曰‘监司太守，是乱其官制，久远莫
可考矣’。”

何孟春《馀冬序录》曰：“今人称人姓，必易以世望，称官
必用前代职名，称府州县必用前代郡邑名，欲以为
异。不知文字间著，此何益于工拙？此不惟于理无取，
且于事复有碍矣。李姓者称陇西公，杜曰京兆，王曰
琅邪，郑曰荥阳，以一姓之望而概众人，可乎？此其失
自唐宋五季间，孙光宪辈始。”《北梦琐言》称冯涓为长
“乐公”，《冷斋夜话》称陶谷为“五柳公”，类以昔人之号，而
概同姓尢是可鄙。官职郡邑之建置，代有沿革，今必
用前代名号而称之，后将何所考焉？此所谓于理无
取而事复有碍者也。

于慎行《笔麈》曰：“《史》《汉》文字之佳，本自有在，非谓其官
名、地名之古也。今人慕其文之雅，往往取其官名、地
名以施于今，此应为古人笑也。《史》《汉》之文，如欲复古，
何不以三代官名施于当日，而但记其实邪？文之雅
俗，固不在此，徒混淆失实，无以示远，大家不为也。予
素不工文辞，无所模拟，至于名义之微，则不敢苟，寻”
常小作，或有迁就金石之文，断不敢于官名、地名以
古易今。前辈名家亦多如此。